เช้าวันหนึ่งในเมืองสงขลาเตร่หามื้อรับอรุณเติมพลังก่อนเดินเที่ยวหาดสมิหลาและถนนนางงาม เจอแต้จิ๋วติ่มซำ ร้านตึกแถวใหญ่ตรงหัวมุมถนนรามวิถี ใกล้กับโรงเรียนแจ้งวิทยา เป็นร้านเก่าแก่มีชื่อเสียงพอสมควร ที่สำคัญราคาย่อมเยามาก

ผมสั่งโจ๊กกุ้ง ติ่มซำ 5 เข่ง และกาแฟเย็น ค่าเสียหายรวม 120 บาท ถ้าคำนวณไม่ผิดติ่มซำบางอย่างแค่ 10 บาทเอง ถูกกว่าในตัวเมืองหาดใหญ่เยอะ พูดถึงรสชาติติ่มซำไม่ถึงกับโดดเด่น หากินได้ทั่วไป โดยวัตถุดิบคุณภาพปานกลาง

ชามหลักเป็นโจ๊กกุ้งรสกลมกล่อม เนื้อโจ๊กเคี่ยวได้ลงตัว กุ้งตัวจ้อยไปหน่อย เทียบกับราคาประมาณ 40 บาทถือว่าคุ้มแล้วครับ

มื้อเช้าเบา ๆ ที่แต้จิ๋วติ่มซำ นอกจากอิ่มท้องพอเหมาะแล้ว ยังประหยัดตังค์ในกระเป๋า แค่นี้ก็มีแรงเดินเที่ยวได้อย่างสำราญใจแล้วครับ